Guptas verloor aansoek om bankfasiliteite te redBank of Baroda. Foto: Marketing91.com Die Gupta-beheerde Oakbay-maatskappygroep se dringende aansoek om die Bank van Baroda (BOB) te keer om al sy rekeninge en leningsgeriewe aan die einde van September te sluit, het gefaal. Regter Hans Fabricius het die 20 maatskappye se dringende aansoek teen die Indiese bank met koste van die hand gewys. Hy het die beslissing Donderdag in die Noord-Gautengse hooggeregshof gemaak. Die Gupta-maatskappye het gepoog om ŉ interdik te bekom om die bank te keer om op 30 September sy dienste aan hulle te staak omdat die maatskappye se aansoek om ŉ “tussentydse interdik” eers op 7 Desember in die hof aangehoor kan word. Volgens eNCA was die hofaansoek ŉ laaste desperate poging van die maatskappy om te verseker dat hy steeds kan sake doen nadat vier van Suid-Afrika se grootste banke – Absa, Nedbank, Standard Bank en FNB, reeds hulle Gupta-verwante rekeninge gesluit het ná gerugte van die familie se betrokkenheid by staatskaping aan die lig gekom het. Fabricius het gesê die integriteit van die land se gevestigde finansiële stelsels en die oppergesag van die reg weeg swaar in die guns van BOB in die saak. Hy het ook op ŉ tegniese regsaspek gesê die maatskappye se versoek kom op ŉ “tussentydse tussentydse interdik” neer, iets wat nie in die Suid-Afrikaanse reg erken word nie. Die bank het in sy hofstukke daarop gewys dat die maatskappy ŉ groot aantal verdagte transaksies aangegaan het. BOB het reeds 36 van die verdagte transaksies by die Finansiële Intelligensiesentrum aangemeld. BOB het aangevoer hy wil sy verbintenis met die Gupta-familie en die maatskappy beëindig omdat hulle negatiewe reputasie ernstige kommersiële en regsrisiko’s vir die bank inhou. Die Indiese finansiële instelling sal nou voortgaan met die sluiting van alle Gupta-maatskappyrekeninge teen die einde van hierdie maand.